amanoisuno/poetBack huggingface dataset:
贈徐樵隠 趙友直 
天命靡有常，空視時運覆。珍重山間翁，抱道庸自玉。掀髯發清興，開軒恣遐矚。空谷閴無人，惟有雲相逐。山翁爲有知，戀戀情綣縟。綣縟林中薪，歌已禽聲續。勿謂有傾頹，維心常位育。顧我無依歸，猶然嗜幽獨。願結金蘭交，共茲南山麓。
歸田園居和陶淵明韻 趙友直 
舉世墮塵網，我獨愛丘山。舊業久荒蕪，不去待何年。棲烏戀故枝，潜魚樂深淵。物類各有托，予盍歸田園。决水渠雙注，藏書居數間。孤松挺後簷，五柳栽門前。渺渺綴浮雲，淡淡籠輕煙。蛙鼓池塘畔，鶴唳溪山巔。微軀足爲樂，稚子堪陪閑。不受樊籠繫，靈臺復自然。
送春 趙友直 
宿雨淹無霽，落花翠點苔。東君今日去，借問幾時回。
端午 趙友直 
節遇端陽日，蒲觴滿自斟。興懷多感舊，弔古漫成吟。
七夕 趙友直 
一葉井梧飄，雙星忽相值。却憐參與商，晤會當何夕。
初晴 趙友直 
久雨初收霽，開窗動我情。野花含宿淚，山鵲弄新聲。
贈行 趙友直 
無酒不成別，無詩別不成。別君詩一首，馬上酒三行。
景物 趙友直 
景物撩人□，興思百念攢。亨屯原有定，呼酒拚紅顔。
憶攢宮 趙友直 
山河繞故封，常照舊時月。獨有會稽陵，蕭然成狐窟。
瞻蘭芎山 趙友直 
蘭芎圍絕嶂，圖畫望中懸。幾度令人慕，登臨學葛仙。
賦友授徒 趙友直 
孤竹清風迥，尼壇化雨淋。羣英公樂育，何必羨華簪。
山中即景四首  其一 趙友直 
谷風吹我戶，襟抱豁然開。雪向梅邊盡，春從柳上來。花瓶長綠草，茶碗泛香醅。逸興難拘縛，尋詩屐破苔。
山中即景四首  其二 趙友直 
趁此清和景，荷筩酒一吞。圍棋開北墅，羽扇取南薰。蘭雨清傳馥，鷗波綠漲紋。枕書鼾睡處，忽夢到陶君。
山中即景四首  其三 趙友直 
故園秋雨後，足跡遍溪山。月入蘆花冷，風磨柳葉殘。羣烏亂木末，獨雁咽雲端。此景堪誰遣，村醪味带酸。
山中即景四首  其四 趙友直 
茅屋凍將壓，柴門寒自拴。掘爐煨芋栗，呵筆寫詩篇。策杖深山裏，尋梅古洞邊。誰知居士樂，翻受俗人憐。
暮春即景 趙友直 
衡門三月景，萬頃浩無窮。堤柳輕浮碧，野花淨落紅。小橋溪水漲，曲徑峪雲籠。牧子橫牛背，前村一笛風。
仲夏即景 趙友直 
五月憩孤村，幽情敻不羣。鷺飛天上雪，鷗渡渚中雲。翠麥剛纔刈，青苗又復芸。浮生行樂耳，世事不須論。
避暑 趙友直 
寰區皆是火，何地避炎官。散髪松陰下，挂巾石壁間。詩題疏竹潤，酒入碧筒寒。不必頻揮羽，清風無汗顔。
重九對菊 趙友直 
霜壓危簷冷，蕭條秋滿林。青雲知己惠，黄菊故園心。百慮憑祛遣，頹齡仗制禁。緬思彭澤叟，履運□懷深。
己卯歲除夜 趙友直 
剛迎新歲至，俄驚歲復分。燒燈明萬戶，爆竹響千門。愁對梅花咏，强將柏葉吞。經年心底事，明日付東君。
蘭邊晚酌 趙友直 
深谷籠幽色，超然味更長。薰人先欲醉，對客漫斟嘗。初觸來歌席，猶疑撲酒觴。主人困坐久，寂寂不聞香。
謝徐隠君屢見惠 趙友直 
慷慨論交日，情深即故知。金蘭敦古道，松柏挺奇姿。屢辱分嘉惠，何繇致我私。臨風無限思，搔首一嗟咨。
病中感友不至 趙友直  西湖
儂家好觀水，結屋傍西湖。荒徑人蹤少，蒼苔鳥蹟無。交情窮始見，世態燠斯孚。病嬾疏迎接，偏宜客不呼。
漁 趙友直 
垂竿終日坐苔磯，兩岸蘆花作雪飛。魚在深波剛不食，蓑披一片凍雲歸。
樵 趙友直 
踏破芒鞋力已疲，朝還礪斧採薪兒。雲深迷却山頭路，戴笠回來雨濕衣。
耕 趙友直 
布穀聲中雨一犁，綠蓑青笠兩相宜。隴頭枉費驅牛力，旱潦年來未可期。
牧 趙友直 
相呼相喚出煙堤，冒雨前村膝沒泥。萬斛愁懷人不解，嗚嗚桐角倚牛吹。
承友携琴見訪 趙友直 
三尺絲桐太古音，清風明月是知心。伯牙去後無消息，會見君家契此深。
與友觀蘭 趙友直 
彭澤當年成菊癖，予今亦欲訂蘭盟。三杯酒向花邊瀉，一首詩從月下賡。
觀菊有感 趙友直 
行到籬邊地滿霜，曩時物物已非常。自憐失意秋風後，獨有寒花不改香。
與詠道弟述懷 趙友直 
世事爭雄一局棋，浮生碌碌鬢成絲。經年病爲多新釀，竟日忙因檢舊詩。
贈別二首  其一 趙友直 
千里論交情纍纍，尊酒話別臨溪水。江南爲有一枝春，願寄故人好相慰。
贈別二首  其二 趙友直 
年來聚首情何樂，今日匆匆又解携。千里故交惟藉酒，勸君更把手中巵。
秋晚登眠牛岡偶賦 趙友直 
滿路塵囂不耐愁，眠牛岡上自清秋。霜高木葉流丹冷，宜爲黄花一舉甌。
望海尖望海 趙友直 
天懸一柱鬰崔嵬，海若遥看出不回。疊岸猶疑鞭石起，獨慚無計覓蓬萊。
登五龍尖晚歸鼓琴 趙友直 
絕巘淩風駕白雲，登臨興後鼓南薰。朱絃一到無心處，自覺人間無可聞。
傷春偶得綿字 趙友直 
王府原頭芳草芊，却憐杜宇自年年。停杯試向窗前看，飛盡楊花幾樹綿。
寒食 趙友直 
人道芳辰載酒行，予心翻起古今情。紙錢燒罷歸來後，猶有原頭杜宇聲。
見乳燕 趙友直 
梅雨初晴綠滿陂，忽然乳燕脫巢飛。詩成高枕惟鼾睡，不向人間怨索離。
搆竹樓初成 趙友直 
竹樓新搆喜初成，爲檢遺編課子程。山近硯池雲自濕，門無轍迹草偏青。光團霽月盤書案，翠煖香風透畫屏。舊業深懷期遠大，心田寸許欲耘耕。
漫興二首  其一 趙友直 
偃息林臯與世違，興來長嘯不妨癡。素懷欲辟留侯穀，僻性耽茹甪里芝。漫謂五湖真樂事，須誇三徑足幽棲。時人何用訊名氏，久矣迂疏不自知。
漫興二首  其二 趙友直 
南軒梅雨晚來頻，雨霽軒清儘可人。不著東山雙屐齒，偏宜渭水一絲綸。愁中託酒無辭醉，夢裏看花莫認真。行樂隨時吾事耳，乾坤何地不容身。
甑山 趙友直 
湖心一凸起金巒，舉目渾如甑底看。偃月蒼松多少樹，敲風翠竹兩三竿。石頭苔蘚痕常濕，葉底楊梅味带酸。誰學林君來結屋，風光應不讓孤山。
南源廟 趙友直 
乾坤何處不披圖，覓勝誰從此地過。三相神功垂舜治，千秋廟貌壯勾湖。衢通瑞象無塵境，山隔眠牛有坦途。伏臘歲時同到此，祠前瞻拜一諠呼。
創泳澤書院初成 趙友直 
萬古湖山一望央，紫陽道脈壯宮牆。佳朋鱗集互聯榻，多士雲從相共堂。地有金罍非福瑞，天將玉汝任綱常。要知學問無他術，只在工夫不怠荒。
倦來歸 趙友直 
馳驅數載倦來歸，一任流光暗裏催。縮首願情忘勢利，斂蹤甘不受輕肥。動於沼上觀鷗侶，靜在松間共鶴棲。此外囂囂無別事，編茅插棘護幽扉。
釋悶 趙友直 
檻外山花照眼明，獨憐幽抱向誰評。因尋樂處詩爲友，欲破愁城酒作兵。歌罷倦吟多少句，醉餘强進兩三觥。春光容易催人老，莫把污名玷此生。
丙戌春霧 趙友直 
忽逢陰濁氣氤氳，四顧山河盡已昏。窗外霏霏成細雨，簷端渺渺綴浮雲。朦朧咫尺人難辨，混沌東西路不分。若得一番風掃後，依然再覿舊乾坤。
立夏 趙友直 
四時天氣促相催，一夜薰風带暑來。隴畝日長蒸翠麥，園林雨過熟黄梅。鶑啼春去愁千縷，蝶戀花殘恨幾回。睡起南窗情思倦，閑看槐蔭滿亭臺。
聞鶑 趙友直 
悶坐書齋學訴春，漫思黄鳥轉傷神。惟知弄舌嬌和巧，不管行人喜與嗔。侵曉愛趨紅樹暖，移時又向綠楊新。始知春燕情何厚，日日相依舊主人。
咏蘭 趙友直 
曉來一雨忽初收，九畹分香繞碧流。裛露靈苗凝淺翠，迎風素質拂輕柔。自甘深谷同巢許，不羨巍階並管周。物類尚知羞媚世，污名穢節豈吾儔。
壽黄有司誕日 趙友直 
天挺英才佐廟廊，千年懋績炳旗常。懸弧偏喜民生壽，報國還期道體康。庭有芝蘭呈晚秀，門多桃李毓春芳。微吟聊助岡陵祝，鶴髪烏紗映鬢霜。
待友不至 趙友直 
自與吾朋聊外期，心旌切切望容儀。聞言回首非因錯，欲語恁欄豈是癡。春酒破愁難作喜，鶑花供興不成詩。有時會晤情何限，握手論文到日西。
長短句四時問四首  其一 趙友直 
試問春韶光，何事容易老。一點丹心死不灰，餘生未便委芳草。
長短句四時問四首  其二 趙友直 
試問夏祝融，何事苦憑陵。安得金風起天末，大驅凉雨滌炎蒸。
長短句四時問四首  其三 趙友直 
試問秋疏簷，落葉何蕭蕭。黄花如有故人意，相對籬邊共濁醪。
長短句四時問四首  其四 趙友直 
試問冬滿面，朔風何獵獵。雪裏梅花度暗香，騷人頗有詩相狎。
悲千二弟 趙友直 
哀哉我弟兮，一夢竟何歸。堂前紫荆萎，天邊鴻雁離。曩爾有志青雲技，茲爾回頭萬事非。黄卷窗前不再展，瑶琴月下誰復揮。我今爲爾寫哀詞，花箋滴淚聲歔欷。
龍岡歌 趙友直 
龍兮龍兮何時興，雲行雨施天下平。湫兮湫兮龍之據，龍今去兮留空名。蒼松倒影肖鱗角，根盤石壁徒崚崢。當時旱魃爲暴虐，苗禾焦卷皆枯莖。嗷嗷下民發虔禱，嗟爾無神揚威靈。予今歌罷龍岡曲，翻令兩腋清風生。
懸劍歌 趙友直 
家徒四壁何所有，橫懸三尺電光溜。牀頭醉看白虹飛，中夜猶驚玉龍吼。潜倚空山泣鬼神，寒芒逼人動牛斗。無迺干將是前身，莫邪清淬渾天授。今者羞爲婦女看，霜稜蟠蟄匣中久。何日露拔斬長鯨，啟函一展剸犀手。豪曹湛盧祇自珍，雷煥張華世莫遘。儻爾識取英雄眸，此時揮霍任馳驟。
種田行 趙友直 
春雨一犁足郊原，南村北村齊種田。拋秧落水時競捷，老者在後少者前。日暮天寒完未得，比鄰來相助插田。比鄰亦來相助插，如何獨行之士任迍邅。
杜宇行 趙友直 
君不見四更五更月，杜宇口流望帝血。何爲生子寄別巢，毛羽摧殘悲哽咽。將亡皎皎賈廉名，而今怨望未休歇。天運自古有廢興，金甌屹然亦傷缺。堯舜受禪夏商衰，夷齊孤竹如敝鞋。且須有酒拚顔赤，莫向東風空戚戚。
牛山之木四章  其一 趙友直 
牛山之木，於彼空谷。悠悠我思，孰云勿穀。
牛山之木四章  其二 趙友直 
牛山之木，欣欣其榮。我有好爵，君子攸寧。
牛山之木四章  其三 趙友直 
木其榮矣，繁霜瘁之。靜言思之，中心愴而。
牛山之木四章  其四 趙友直 
木之瘁矣，益厚其根。我之懷矣，匪善奚敦。
有美人兮四章  其一 趙友直 
有美人兮，在天之東。瞻之勿及，我心憧憧。
有美人兮四章  其二 趙友直 
有美人兮，在天之西。見之勿遂，我心悽悽。
有美人兮四章  其三 趙友直 
有美人兮，在天之南。思之勿得，我心惔惔。
有美人兮四章  其四 趙友直 
有美人兮，在天之北。懷之勿已，我心惻惻。
題壁 趙友直 
三北誰人知管仲，五湖何處覓陶朱。壁間遺墨還堪睹，弔罷靈魂一束芻。
挽趙秋曉  其一 黎獻 
父子龍門客，衣冠濮邸孫。海桑塵劫換，文獻故家存。白璧今橫道，青衫此蓋棺。風流頓消歇，些罷涕汍瀾。
挽趙秋曉  其二 黎獻 
嶺海英遊少，詩書旺氣衰。先生今不起，後死竟安歸。文曲星何暝，靈光賦又非。儒宗真可憾，豈但哭吾私。
挽趙秋曉  其三 黎獻 
淨覺草未宿，先生復踵之。百年幾英特，三載兩凋萎。此去無歡日，重逢有夢時。向來觴詠地，衰柳带斜暉。
挽趙秋曉  其四 黎獻 
假館慚何補，叨鄰卜偶從。燈曾分夜讀，歌忍相晨舂。一壁山河邈，他生飲啄同。眼前無此屋，風雨憶帡幪。
輓陳月橋 黎獻 
先生仙去上青冥，收拾華詞付六丁。遺像堂堂千古月，名公落落幾晨星。文章有子傳燈印，學校無人屬典型。公論權衡嗟已矣，興言及此涕交零。
輓陳淡交先生 黎獻 
承師受業憶同門，如水之交昔有年。痛哭鴒原情未已，徘徊鵩舍意淒然。功名早領賢書薦，世業由來家學傳。碩德晨星嗟已矣，試編遺稿淚潸漣。
挽趙秋曉  其一 翟佐 
當年汗漫期，蟾窟折危枝。四海習鑿齒，三生杜牧之。淒其一聲笛，已矣八哀詩。忍看亭前柳，青青似舊時。
挽趙秋曉  其二 翟佐 
疇昔追隨日，團頭笑語同。酒船浮大白，荔圃擘輕紅。入社慚招亮，忘年肯友戎。向來觴詠地，古木起悲風。
挽趙秋曉 胡駿升 
父子同年錄，雲霄步武高。功名方夢蟻，宇宙適交鰲。巖壑淮南隠，詩文太白豪。九泉不可作，幾些續離騷。
挽趙秋曉 張孺子 
早袖經綸手，歸歟卧首陽。可憐心錦繡，不補帝衣裳。祿與名俱靳，身宜壽且康。互鄉蒙子潔，聞訃重心傷。
挽趙秋曉 陳繼善 
燈火南城夜，春風借齒牙。阿蒙曾刮目，文舉幸通家。尚渴霏霏誨，翻成起起嗟。向來觴詠地，衰柳夕陽斜。
挽趙秋曉  其一 姚燃 
已矣嗟麟趾，青衫正少年。才優合芸閣，時異倏桑田。雨散傷同輩，風流瘞九原。何當芻一束，揮淚玉人前。
挽趙秋曉  其二 姚燃 
一枕春婆夢，如君亦可悲。人間無著處，天上有歸期。光岳失英氣，江湖欠好詩。莫愁身後事，跨竈有諸兒。
挽趙秋曉  其一 梅時舉 
蟾宮年少夢成非，橋梓空分桂一枝。酒聖詩狂唐太白，筆精墨妙晉羲之。商山早隔人間世，男子不成天下奇。聞道寶安埋玉樹，一航秋雨寄相思。
挽趙秋曉  其二 梅時舉 
自古詩人仕不高，偉人底事占詩豪。同年親友俱三釜，半壁天傾空二毫。守我冷官巾與屨，任他巧宦带而袍。一篇覆瓿生光焰，地下修文想和陶。
挽趙秋曉 釋覺真 
合掌焚香敬揲蓍，數符大衍爲君悲。生如玄德不爲夭，命許宣尼只自知。方丈室中曾示病，三生石上又前期。他年認取本來面，依舊顛僧與退之。
挽趙秋曉 羅附鳳 
發軔功名髪未華，轉頭世事已堪嗟。晚栽栗里歸田菊，早看長安得意花。空憶去鴻留爪跡，祇今舊燕傍誰家。重尋陳迹真如夢，疏柳殘烟噪暮鴉。
挽趙秋曉 趙時清 
諸老凋零不忍聞，奈何天又奪斯人。漢初賈誼曾前席，晉後淵明恥屈身。尚想醉歸松路月，可堪夢斷草池春。同宗聞訃尤傷感，老淚無多暗損神。
挽趙秋曉  其一 黎善夫 
年時父子記同登，詎意天從杞國傾。輦路春風三月夢，山莊夜雨十年燈。率更帖墨知魁梧，庾信文章邁老成。二妙風流今已矣，薤歌賦罷淚沾膺。
挽趙秋曉  其二 黎善夫 
十載荒村共亂離，雲龍上下憶追隨。生前已飽撞鐘問，死後方傳覆瓿詩。此夕巷歌誰忍發，他年鄰笛自應悲。傷心豈爲幽冥負，重爲斯文一涕洟。
挽趙秋曉 鄧元奎 
文星隕向鳳臺城，凶訃傳來驗奠楹。天若假年加富貴，人生夢枕做功名。謫僊詩在晚唐重，坡老身亡兩蜀輕。豪邁如今存者幾，惜乎吾道重傷情。
挽趙秋曉 葉特 
枕竅榮名未一炊，谷陵事異賸堪悲。應嗟公子猶麟趾，無奈宗周已黍離。更恨并州同逆旅，何堪蒿里致哀詞。詩書種有諸郎在，公死猶如未死時。
挽趙秋曉 張震龍 
蚤歲看花遍上都，謂宜東序著河圖。亭亭玉樹風前皎，浩浩璇源夜半枯。自是死生存定數，絕憐神駿蹶長途。此行不返神清洞，應抗龍髯去鼎湖。
挽趙秋曉 李昌辰 
諸老之中骨相奇，天胡遽使哲人萎。每懷釣月池邊樂，尚憶編茅亭下詩。隔面樹雲勞我夢，傷心薤露爲君悲。典型已矣嗟何及，腸斷天寒日暮時。
挽趙秋曉  其一 張昭子 
亭亭玉樹世間稀，天與科名不與時。倍厚每生同族敬，風流多結貴遊知。吾於魯肅情偏厚，客謂文園疾莫支。撫几自悲還自慨，喜君跨竈有諸兒。
挽趙秋曉  其二 張昭子 
家住青山擅一丘，菜畦花圃足夷猶。哲人造物何慳壽，公子平生不識愁。雞黍情緣成夢斷，鶑花心性蓋棺休。草亭吟卷今猶在，讀向西風老淚流。
挽趙秋曉 黎伯元 
一榜科名萃此門，當時盛事詫衣冠。文章爾雅向歆上，標致風流晉漢間。淚灑銅駝已荆棘，眼看華屋又邱山。貞元朝士今誰在，些罷招魂淚雨漫。
挽趙秋曉  其一 陳師善 
風低健翮偶南翔，收斂虹霓萬丈光。江左諸賢慕安石，貞元朝士獨劉郎。尚期意氣風雲會，竟老英雄潦霧鄉。如此典型今已矣，天乎莫詰意茫茫。
挽趙秋曉  其二 陳師善 
驚呼事定隔存亡，天地無情此恨長。冷落席門憐曲逆，凄凉詩法憶濠梁。此生結習緣猶淺，晚景追陪愿未償。珍重韓公遺稿在，忍將展翫怕情傷。
古有所思 吳澤 
我思至人，遊心唐虞之帝廷。上下數千載，迥如雲霄疇與京。臯夔禮樂表世則，克紹周孔流芳聲。斯文在茲幸不墜，亙古永懷惟六經。
送德基 李蟠 
單閼多餘慶，清時得偉人。德隆荀氏操，學慕孟軻醇。久媿溝中斷，常親席上珍。征帆忽西去，悵望宛溪濱。
辰光門 李蟠 
北林蒼翠拱岩闉，中起紅樓迥照人。四面山河千古在，百年城市一朝新。夜深燈火明沙路，秋冷笙歌擁畫輪。莫訝使君頻宴樂，欲令盍郡物皆春。
古意 陸正 
結褵事君子，誓作形與影。人事多乖戾，彼此睽燕郢。尺書沉素鱗，啼鵑催逝景。妾命詎終薄，君心那得冷。開簾花撲面，淚落紛如綆。
銀城舊縣 李士會 
人民城郭駭俱非，從此西遷西復西。曾是萬家雄井邑，依然一段好山溪。津無可鎖沈江渚，市不聞鐘委草泥。碑碣更隨年月換，興亡往事向誰稽。
薛家塘 李士會 
自古殺忠良，多用巧中傷。不驅飛作鬼，那得檜封王。有士冤狴犴，無辜忤廟堂。至今流斥地，人說薛家塘。
長樂舊縣 李士會 
千古空傳長樂溪，誰知樂極已生悲。凄烟斷礎祝家市，落日荒城柳尹祠。上起何年無信史，中更鉅變有殘碑。青峰峰下躊躇意，說與時人未必知。
雲溪叔父賜飲大梅花下以疏影橫斜暗香浮動分韻得動字 張紹文 
清溝泂寒波，怪石亂扶擁。輕風捲濃雲，天際孤月湧。主人宴親賓，會合意彌重。列炬照寒梅，繁星粲脩隴。清香逼詩魂，吟興欲飛動。酩酊歸去來，嚴城角三弄。
鍾山路間 張紹文 
立馬鍾山路，斜陽鎖亂峰。斷碑生綠蘚，古道立青松。春事梅邊覺，鄉愁酒後濃。興亡多感慨，我輩復情鍾。
自維揚辭親暫歸里中登樓有作 張紹文 
爛漫家山景物妍，西風收拾下蠻牋。半分寒事梅花裏，一段幽懷夕照邊。漁唱凄凉招野色，雁行縹緲带晴烟。淮山只在欄干北，目送飛雲重黯然。
自淮陽還里中抵舍一夕即爲通川之行 張紹文 
喜得歸來席未安，又携書劍上江干。莫陪親戚話情愫，空指溪山說肺肝。客路幾程來杳杳，天涯一棹去漫漫。故鄉又被江雲隔，寫得詩成欲寄難。
小院 張紹文 
小院春寒閉寂寥，東風吹雪未全消。山茶謝了梅花落，移得詩情上柳條。
醉鄉 張紹文 
醉鄉詩筆是生涯，短短蠻牋字字斜。沉水一株烟未斷，半窗寒月上梅花。
山庵夜宿呈深居先生 張紹文 
松逕轉幽密，一程深一程。濤聲在平地，月色正三更。僧定欲喚起，鶴眠頻夢驚。曉來真富貴，露葉綴珠瓔。
送梁中砥入道從三茅許松谿 張紹文 
無意覓封侯，來從長史遊。辭章唐韻度，人物晉風流。花影天壇午，松聲月澗秋。登臨盡詩境，分我半山不。
即事  其一 張紹文 
電挾雷聲迅，風將雨脚多。須臾寂無有，造化果如何。饑鼠撼幃竹，哀蛩語徑莎。披衣起中夜，有感寄長歌。
即事  其二 張紹文 
地迥秋聲遠，山空野興多。宦游聊爾耳，疏嬾奈吾何。摇落驚黄葉，推敲步綠莎。新凉大自在，對酒且高歌。
春閨怨效唐才調集體 張紹文 
楊柳和烟翠不分，東風吹雨上離樽。茝絃調急難藏恨，燕子樓高易斷魂。錦字書成春夢遠，玉壺淚滿夜燈昏。馬蹄想過長亭路，細與蕭郎認去痕。
江亭晚眺 張紹文 
登高便可豁雙明，吟外還能見物情。南北盛衰關大數，英雄得失總虛名。莫雲千里鄉心遠，寒雁一聲秋意清。江上白鷗應笑我，等閑虛負水邊盟。
定林 張紹文 
三間書屋年年在，一點禪燈夜夜明。門外青苗渾不見，半山松竹自秋聲。
金陵道中晚宿 張紹文 
卸却征衣卧客窗，移床切莫近寒螀。空階一雨淒凉甚，不怨梧桐怨夜長。
夜坐 張紹文 
金鴨香殘酒半醒，夜深寒月過西櫺。可憐心事無人識，詩眼與燈相對青。
絕句二首  其一 張紹文 
曉雲扶日上高梧，一枕春酲困未蘇。山鳥不知如許事，隔窗猶自勸提壺。
絕句二首  其二 張紹文 
雨過盤池起綠波，夜來添得幾圓荷。單衣不奈春寒惡，却美楊枝挾纊多。
哭趙昴發 池州府學生 
生爲大宋人，死爲大宋鬼。何以洗此污，清溪一泓水。
題倪文昌玉湖書院 韋奇  衡山
齊齋老子今安在，一去人間餘廿載。白衣蒼狗幾千回，惟有溪山長不改。吳興勝概誇玉湖，鵝溪一幅玄暉圖。天光上下渺無極，寒玉倒浸清冰壺。晴波萬頃瑩如洗，一卷石向波心起。先生具眼此結廬，收拾溪山入詩裏。漁人艇子時往還，笭箵擲下前溪灣。一聲欸乃水天碧，回頭却羨沙鳥閑。樓高望極情思遠，前揖衡山後蒼弁。陌頭楊柳幾春風，當年曾識齊齋面。我今懷古心悠悠，古人不見今人愁。夕陽收盡暝烟浮，扁舟載月歸來休。
句  其一 韋奇 
撥灰煨芋子，带溼爇松枝。
句  其二 韋奇 
林缺添松補，籬疏倩菊遮。
句  其三 韋奇 
敗壁蝸黏篆，空階蚓結樓。
句  其四 韋奇 
窗破入雲氣，林疏漏月痕。
句  其五 韋奇 
野黑雞聲顫，林深燐火明。
句  其六 韋奇 
病多諳藥性，吟苦識詩情。
句  其七 韋奇 
黄犢拖犁倦，青帘說酒清。
句  其八 韋奇 
山風噓冷信，簷溜管離情。
詩一首 戚明瑞 
藍田戰秦將，子嬰豎降幘。至今柏樹精，疑是卧龍魄。
句  其一 戚明瑞 
舊夢不堪遊螘國，生涯只合在漁舟。
句  其二 戚明瑞 
鵂鶹歡喜舞南風。
句  其三 戚明瑞 
老槐陰下吹箜篌。
句  其四 戚明瑞 
纔聽黄鸝便斷腸。
句  其五 戚明瑞 
望帝花飛春尚寒。
句  其一 許庚 
值雨花無怨，留春鳥自謀。
句  其二 許庚 
思苦無一字，意來成數篇。
句  其三 許庚 
花盡辜啼鳥，麻深沒過人。
句  其四 許庚 
硯潤浮殘墨，琴乾響斷弦。
句  其五 許庚 
壯歲期加進，新吟未敢編。
句  其六 許庚 
頓超捷進脫，故習肩前修。
挽疊山先生 洪光基 
千古精忠日月光，恨無麟筆寫堂堂。遷家恥作梁江總，辟穀誰知韓子房。死後十年應有待，輕生萬里故非狂。有兒可拾江邊骨，須信人亡道不亡。
絕命詩 徐崧 
成仁取義在於斯，一死君恩報未遲。杲日當空存正氣，狂瀾砥柱起常彝。孔明未復中原鼎，鵬舉空搴二帝旂。可恨奸回移宋祚，闔門厲鬼泣秦師。
刺賈平章 咸淳士人 
鼙鼓驚天動地來，九州赤子哭哀哀。廟堂不問平戎策，多把金錢媚秀才。
刺賈似道 咸淳士人 
厚我藩垣長彼貪，不然銜璧小邦男。廟堂從諫真如轉，竟用先生策第三。
刺賈秋壑詩  其一 咸淳士人 
深院無人草已荒，漆屏金字尚煇煌。祇知事去身宜去，豈料人亡國亦亡。理考發身端自有，鄭人應夢果何祥。卧龍不肯留渠住，空使晴光滿畫牆。
刺賈秋壑詩  其二 咸淳士人 
事到窮時計亦窮，此行難倚鄂州功。木棉庵上千年恨，秋壑堂中一夢空。石砌苔稠猿步月，松庭葉落鳥呼風。客來未用多惆悵，試向吳山望故宮。
題賈似道養樂園 咸淳士人 
老壑曾居葛嶺西，遊人誰敢問蘇隄。勢將覆餗不回首，事到出師方噬臍。廢圃久無人作主，敗垣惟有客留題。算來祇有孤山耐，依舊梅花片月低。
臨安謠 臨安人 
滿頭青，都是假。這回來，不作耍。
和疊山先生韻 王濟源 
希武何意出山中，心事當年漢卧龍。行止但憑天作主，別離初不淚沾胸。定知晚菊能存節，未必寒松肯受封。大義昭明千載事，前程儘更好從容。
送疊山先生北行 張子惠 
打硬修行三十年，如今訂驗是儒仙。人皆屈膝甘爲下，公獨高聲駡向前。此去好憑三寸舌，再來不值一文錢。到頭畢竟全清節，留取芳名萬古傳。
和疊山先生韻  其一 魏天應 
萬疊青山只麽青，從容時止又時行。斯文未喪予何畏，舉世隨流我獨清。日月精忠今古在，丘山道義死生輕。吾翁鐵脊文翁似，無愧淵明與孔明。
和疊山先生韻  其二 魏天應 
先生心事炳丹青，顧影何曾愧獨行。商嶺芝能如橘隠，首陽粟不似薇清。綱常正要身扶植，出處端爲世重輕。安得寒泉來會宿，參同極論到天明。
和疊山先生韻 蔡正孫 
山色愁予渺渺青，平生心事杜鵑行。霜饕雪虐天終定，歲晚江空冰自清。肩上綱常千古重，眼前榮辱一毫輕。離明坤順文箕事，此是先生素講明。
冷田村 蔡正孫 
簑下清風笠下煙，一篙三板插秧船。田家午饁行厨薄，盡在青裙兩擔肩。
送疊山先生北行 陳達翁 
孤忠不忘綉衣時，跳足徉狂老亂離。鸚鵡不能逃圈網，麒麟寧肯受鞭羈。半生苦被名相誤，萬里甘將死自期。今日如公能有幾，此身無愧作男兒。
遺詩 朱宮人 
既不辱國，幸免辱身。世食宋祿，羞爲北臣。妾輩之死，守於一貞。忠臣孝子，期以自新。
題清風嶺崖石 王氏 
君王不幸妾當災，棄女拋男逐馬來。夫面不知何日見，妾身還是幾時回。兩行怨淚頻偷滴，一對愁眉怎得開。遥望家鄉何處是，存忘兩字苦哀哉。
□□□ 汪元量 
□□□□□□□，□□□□□□□。□□□□□地動，兵前草木挾風寒。計窮但覺歸降易，事定方知進退難。獻宅乞爲祈請使，酣歌食肉愧田單。
和徐雪江即事 汪元量 
萬里起青烟，旌旗若湧泉。國家開氣數，陵谷見推遷。避難渾無地，偷生頼有天。夜來聞大母，已自納降箋。
二月初八日左丞相吳堅右□□□□□樞密使謝堂參政密  其一 汪元量 
原缺三十八字。
二月初八日左丞相吳堅右□□□□□樞密使謝堂參政密  其二 汪元量 
巵江海蛟□□□母子悲□□□□□□□□征詩。
望海樓獨立 汪元量 
風吹腥氣滿樓臺，獨倚闌干十二回。天入越江龍逝去，雨昏吳市燕飛來。旌旗閃閃千帆過，簾幙重重一笛哀。惆悵玉環何處在，海棠猶自向人開。
吳山曉望 汪元量 
城南城北草芊芊，滿地干戈已惘然。燕燕鶑鶑隨戰馬，風風雨雨渡江船。小儒愁劇吟如哭，老子歌闌醉欲眠。一夜春寒花命薄，亂飄紅紫下平川。
同毛敏仲出湖上由萬松嶺過浙江亭 汪元量 
錢塘門外看新晴，舞蜨游蜂沒一星。風挾斷雲橫北巘，烟隨飛雨度南屏。蘇隄柳樹照波綠，吳苑麥苗連地青。邂逅尋詩過嶺去，鼓鞞聲震浙江亭。
客感和林石田 汪元量 
細柳和烟舞溼雲，落花隨水送歸春。門東□□□應噪，江上白鷗誰肯馴。朱子不仁唐逆賊，□□□□誑漢忠。離亭一笛悲風急，君賦秦州□□□。
感慈元殿事 汪元量 
翠華扶輦出彤庭，蜜炬星繁天未明。鵷鷺分行江上別，熊羆從駕雨中行。綠波淼淼浮三殿，紫禁沈沈斷六更。惟有周遭山似洛，不堪回首淚縱橫。
錢塘歌 汪元量  钱塘江
錢塘江上龍光死，錢王宮闕今如此。白髪宮娃作遠遊，漠漠平沙千萬里。西北高樓白雲齊，欲落未落日已低。古人不見今人去，江水東流烏夜啼。
別楊駙馬 汪元量 
去去馬空冀北，行行鶴度遼東。彈鋏三千客裏，囊錐十九人中。杜子肯依嚴武，孔融不下曹公。南八男兒如此，殺身方是英雄。
清明 汪元量 
避難不知寒食，和愁又過清明。都下紛紛躍馬，湖邊恰恰啼鶑。
讀史 汪元量 
餓死首陽二子，偷生商嶺四翁。劉項稱王稱霸，關張無命無功。
廢宅 汪元量 
王侯多第宅，草滿玉闌干。縱有春光在，人誰看牡丹。
越女 汪元量 
越女爲驅虜，朝來攬鏡慵。欲梳新墮馬，忍□□□□。
兵後登大內芙蓉閣宮人梳洗處 汪元量 
粲粲芙蓉閣，我登雙眼明。手拊沈香闌，美人已東征。美人未去時，朝理綠雲鬟，暮吹紫鸞笙。美人既去時，閣下麋鹿走，閣上鴟梟鳴。江山咫尺生烟霧，萬年枝上悲風生。空有遺鈿碎珥狼籍堆玉案，空有金蓮寶炬錯落懸珠楹。楊柳兮青青，芙蓉兮冥冥。美人不見空淚零，錦梁雙燕來又去，夜夜蟾蜍窺玉屏。
醉歌  其一 汪元量 
呂將軍在守襄陽，十載襄陽鐵脊梁。望斷援兵無信息，聲聲駡殺賈平章。
醉歌  其二 汪元量 
援兵不遣事堪哀，食肉權臣大不才。見說襄樊投拜了，千軍萬馬過江來。
醉歌  其三 汪元量 
淮襄州郡盡歸降，鞞鼓喧天入古杭。國母已無心聽政，書生空有淚成行。
醉歌  其四 汪元量 
六宮宮女淚漣漣，事主誰知不盡年。太后傳宣許降國，伯顔丞相到簾前。
醉歌  其五 汪元量 
亂點連聲殺六更，熒熒庭燎待天明。侍臣已寫歸降表，臣妾僉名謝道清。
醉歌  其六 汪元量 
衣冠不改只如先，關會通行滿市廛。北客南人成買賣，京師依舊使銅錢。
醉歌  其七 汪元量 
北師要討撒花銀，官府行移逼市民。丞相伯顔猶有語，學中要揀秀才人。
醉歌  其八 汪元量  西湖
湧金門外雨晴初，多少紅船上下趨。龍管鳳笙無韻調，却撾戰鼓下西湖。
醉歌  其九 汪元量 
南苑西宮棘露芽，萬年枝上亂啼鴉。北人環立闌干曲，手指紅梅作杏花。
醉歌  其一○ 汪元量 
伯顔丞相呂將軍，收了江南不殺人。昨日太皇請茶飯，滿朝朱紫盡降臣。
賈魏公府  其一 汪元量 
葛嶺當年宰相家，游人不敢此行過。柳陰夾道鶑成市，花影壓闌蜂閙衙。六載襄陽圍已解，三更魯港事如何。棟梁今日皆焦土，新有園丁種火麻。
賈魏公府  其二 汪元量 
重門猶釘舊桃牌，惆悵行人去不回。萬種好花環曲徑，一泓流水遶香階。高臺已見胡羊走，喬木惟聞蜀鳥哀。簷外竹梅森似束，鄰翁時剪作燒柴。
賈魏公府  其三 汪元量 
湖邊不見碾香車，斷珥遺鈿滿路塗。門逕風輕飛野馬，亭臺火盡及池魚。海棠花下生青杞，石竹叢邊出紫蘇。却憶相公游賞日，三千衛士立階除。
杭州雜詩和林石田  其一 汪元量 
石田林處士，吟境靜無塵。亂後長如醉，愁來不爲貧。飯蔬留好客，筆硯老斯人。近法秦州體，篇篇妙入神。
杭州雜詩和林石田  其二 汪元量 
先生忘富貴，久客幸平安。髪已千莖白，心猶一寸丹。衣冠前進士，家世舊郎官。醉入烏程里，吟登李杜壇。
杭州雜詩和林石田  其三 汪元量 
逃難藏深隠，重逢出近詩。乾坤一反掌，今古兩愁眉。我作新亭泣，君生舊國悲。向來行樂地，夜雨走狐狸。
杭州雜詩和林石田  其四 汪元量 
蠋也吞聲哭，潜行到水頭。人誰包馬革，子獨衣羊裘。水面生何益，南冠死則休。百年如過翼，撫掌笑孫劉。
杭州雜詩和林石田  其五 汪元量 
一春雲羃羃，三月雨淋淋。魚菜不歸市，鶑花空滿林。人行官巷口，軍簇御街心。老子猖狂甚，猶歌梁甫吟。
杭州雜詩和林石田  其六 汪元量 
烽火來千里，狼烟度六橋。嶺寒蒼兕叫，江曉白魚跳。壯士披金甲，佳人弄玉簫。偶餘尊酒在，聊以永今朝。
杭州雜詩和林石田  其七 汪元量 
有客腸回九，無人髪握三。關中新約法，江左舊清談。鐵騎來天北，樓船過海南。一枝巢越鳥，八繭熟吳蠶。
杭州雜詩和林石田  其八 汪元量 
躡足封韓信，剖心嗔比干。河山千古淚，風雨一番寒。世指鹿爲馬，人呼鳥作鸞。江頭潮洶洶，城脚水漫漫。
杭州雜詩和林石田  其九 汪元量 
吟身春共瘦，獨立望江亭。越水荒荒白，吳山了了青。軍降欣解甲，民喜罷抽丁。拍碎闌干曲，吞聲血淚零。
杭州雜詩和林石田  其一○ 汪元量 
天也今如此，人乎可奈何。臺邊西子去，宮裏北人過。玉樹歌方息，金銅淚已多。旌旗遮御路，舟楫滿官河。
杭州雜詩和林石田  其一一 汪元量 
此夕知何夕，游船雜戰船。山河空百二，宮闕漫三千。雨歇雲垂地，潮平水接天。惜哉無祖逖，誰肯著先鞭。
杭州雜詩和林石田  其一二 汪元量 
陵廟成焦土，宮牆沒野蒿。亡秦皆趙李，佐漢獨蕭曹。國子乘黄貴，山人著白高。飛埃猶黯黯，逝水正滔滔。
杭州雜詩和林石田  其一三 汪元量 
靜看從衡士，番成買賣兒。禁中驚戰鼓，城上出降旗。魏操非無漢，唐淵不有隋。從茲更革後，寧復太平期。
杭州雜詩和林石田  其一四 汪元量  西湖
偶出西湖上，新蒲綠未齊。携來鯿縮項，買得蟹團臍。問酒入新店，喚船行舊隄。亂離多殺戮，水畔幾人啼。
杭州雜詩和林石田  其一五 汪元量 
天目絲絲雨，江頭翦翦風。鼓鞞千艇合，刁斗萬家同。金馬憐焦土，銅駝壓草叢。杞天愁欲墮，黑入太陰中。
杭州雜詩和林石田  其一六 汪元量 
日月往來轂，乾坤生殺機。江春蛟妾舞，塞暖雁奴歸。逆旅詩添債，愁城酒破圍。如何秦相國，昨夜熓韓非。
杭州雜詩和林石田  其一七 汪元量 
如此只如此，無聊酒一樽。江山猶昨日，笳鼓又新元。黑潦迷行路，黄埃入禁門。皋亭山頂上，百萬漢軍屯。
杭州雜詩和林石田  其一八 汪元量 
世變長椎髻，時更短後衣。魏庭翁仲泣，唐殿子孫非。樹禿鴉爭集，梁空燕自歸。斷橋春已暮，無頼柳花飛。
杭州雜詩和林石田  其一九 汪元量 
春去雨方歇，水流花自飛。人生螻蟻夢，世道犬羊衣。日月東西驛，乾坤闔闢扉。斯令無二子，空有首陽薇。
杭州雜詩和林石田  其二○ 汪元量 
假途虞滅虢，嘗膽越吞吳。黑白一棋局，方圓八陣圖。是翁猶矍鑠，諸老自揶揄。喟歎投麟筆，悲歌擊唾壺。
杭州雜詩和林石田  其二一 汪元量 
竟夕柴門掩，無心接縉紳。山中多樂事，世上少全人。諸呂幾亡漢，商翁不仕秦。柴桑深僻處，亦有晉遺民。
杭州雜詩和林石田  其二二 汪元量 
天下愁無盡，生前樂有涯。文章一小技，富貴總虛花。塵入金張宅，草生王謝家。可憐三月火，不見八姨車。
杭州雜詩和林石田  其二三 汪元量 
休休休休休，干戈盡白頭。諸公雲北去，萬事水東流。春雨不知止，晚山相對愁。呼童携斗酒，我欲一登樓。
送琴師毛敏仲北行  其一 汪元量 
西塞山前日落處，北關門外雨來天。南人墮淚北人笑，臣甫頭低拜杜鵑。
送琴師毛敏仲北行  其二 汪元量 
五里十里亭長短，千帆萬帆船去來。請君收淚向前去，要看幽州金築臺。
送琴師毛敏仲北行  其三 汪元量 
蘇子瞻喫惠州飯，黄魯直度鬼門關。今日君行清淚落，他年勛業勒燕山。
吳兒 汪元量 
玉貌兒童淚盈把，辮髪垂肩行酒斚。將軍又去打蘇州，出門指使教牽馬。
答林石田 汪元量 
南朝千古傷心事，每閲陳編淚滿襟。我更傷心成野史，人看野史更傷心。
浙江亭別客 汪元量 
諸公來此欲憑闌，禿樹粘雲溼不乾。小燕正嫌三月雨，老鶑又受一春寒。樓頭呼酒盡情飲，江上遇花隨意看。莫怨人生有離別，人生到此別離難。
江上 汪元量 
太學諸齋揀秀才，出門何處是金臺。楝花風緊子規急，楊柳烟昏黄鳥哀。潮落潮生天外去，人歌人哭水邊來。推篷坐對吳山月，幾度關門擊柝回。
曉行 汪元量 
癡坐書窗待曉鐘，背燈無語意無窮。一家骨肉正愁絕，四海弟兄如夢同。西舍東鄰今日別，北魚南雁幾時通。行行忍見御溝水，流出滿江花片紅。
北征 汪元量 
北師有嚴程，挽我投燕京。挾此萬卷書，明發萬里行。出門隔山嶽，未知死與生。三宮錦帆張，粉陣吹鸞笙。遺氓拜路傍，號哭皆失聲。吳山何青青，吳水何泠泠。山水豈有極，天地終無情。回首叫重華，蒼梧雲正橫。
吳江 汪元量 
吳江潮水化蟲沙，兩岸垂楊噪亂鴉。舟子魚羹分宰相，路人麥飯進官家。莫思後事悲前事，且向天涯到海涯。回首尚憐西去路，臨平山下有荷花。
蘇臺 汪元量 
闔閭門外草如霜，到此躊躇欲斷腸。紅陣教成人已去，黄池會罷事堪傷。將雛野鹿銜枯薺，挾子宮烏噪夕陽。越蠡扁舟漭無所，五湖風浪白茫茫。
虎丘 汪元量 
維舟與客訪興亡，寺有殘僧說故王。寶物已銷龍虎氣，奎章猶射斗牛光。爲妖真女花藏墓，說法生公月滿堂。邂逅一樽歸路遠，樵歌牧笛送斜陽。
惠山值雨 汪元量 
惠山寺裏北人過，古柏莖莖伐盡柯。三世佛身猶破相，一泓泉水亦生波。山林雖樂元非樂，塵世多魔未是魔。舉似于人何以故，坐簷閒看雨霶𩃱。